3-jarige deur honde verskeur | Maroela Media
Die provinsiale polisiekommissaris in Limpopo het 'n beroep op ouers en voogde gedoen om met meer sorg na hul kinders om te sien nadat 'n driejarige dogtertjie van Mahwelereng buite Mokopane die afgelope naweek dood is toe sy deur honde verskeur is.
Kol. Moatshe Ngoepe, woordvoerder van die polisie, sê die voorval het Saterdag omstreeks 22:00 gebeur in Sone 1 van Mahwelereng.
Volgens Ngoepe het die 36-jarige ma haar kleuterdogtertjie saamgeneem na 'n plaaslike taverne. "Toe sy by die taverne aankom, het sy glo die kleuter op 'n bed in 'n ander vertrek laat slaap en toe by die taverne ingegaan. Die klein dogtertjie het wakker geword en gedwaal na die erf agter die taverne waar sy deur honde aangeval is.
"Klante in die taverne het haar te hulp gesnel. Die kind is na 'n hospitaal geneem, maar is by haar aankoms daar dood verklaar."
Ngoepe sê die moontlikheid bestaan dat 'n aanklag van kinderverwaarlosing teen die kind se ma aanhangig gemaak kan word, maar in die stadium is geen aanklagte nog geopen nie.
Lt.genl. Nneke Ledwaba, provinsiale polisiekommissaris, het gesê om 'n kind na 'n kroeg toe te neem is onaanvaarbaar en iets wat nooit moet gebeur nie. "Lede van die gemeenskap, veral ma's en voogde, word aangemoedig om altyd hul kinders se veiligheid eerste te stel," het Ledwaba gesê.
Kla die ma ook krimineel aan. Wat soek sy by 'n kroeg met haar 3 jarige? 22:00 in die aand? Die ma het haar kind in die posisie geplaas.
Dit is baie hartseer. R.I.V kindjie, maar hoe neem 'n ma 'n kind na 'n taverne toe 22:00 in die nag en laat haar in 'n aparte kamer slaap op haar eie met mense om jou wat jy skaars ken. Stappe moet teen daardie ma geneem word.